Bulos

An bulos, inaapod man na anahaw (Livistona rotundifolia, Lam.) sarong palma na may matabilog asin giringgitingon na dahon na lakop sa Sur-subangan na Asya. Sa Ingles inaapod man ining Footstool palm. Ini pambanwang dahon kan Filipinas.

An species na ini nagtatalubo sa hababa asin bakong gayong halangkaw na altitud asin natural natubo sa mga karo-kadlaganon na lugar. Nalangkaw ini nin abot 24 metro. Kun minsan ginagamit man ini na ornamental. An saiyang kahawakan na naabot 20 sentimetro an diametro parati inuusar na harigi asin kun sinasari'si' pwedeng isalog sa harong. Sa mga sinari'si', an mga Agta' igdi nakua kan ginigibo nindang togod sa pana asin bawog sa pana'.
An ubod kan bulos saro man na kakanon, an bunga kinakakan kan mga hayop, kan mga gamgam asin kan mga aki asin tinuturusok ginigibong necklace. An mga dahon pwede gibohon kapote, pwedeng gibohon kupya' asin sa ibang lugar ginigibong abaniko.
Ginagamit man ini pang-atop (pinopormang kinikero kun inaatop ta magayon an hitsura) asin  pamatos nin kakanon. Sabi ni Delgado kadtong panahon an tinarahi na dahon kaini ginibong layag. Nagpaparasadit an sukol kan mga dahon kaini kun parati piggugusihan kan dahon maski ngane marikas an saiyang pagdadahon na.

Mga hihilngan
Useful Plants of the Philippines. Brown, William H. Volume 1. Dept. of Agriculture and Commerce Technical bulletin 10. Manila. 1950.p. 209, 210, 211, 312, 313.
Medicinal Plants of the Philippines. Quisumbing, Eduardo. Dept. of Agriculture & Natural Resources Technical Bulletin 16. Manila. 1951.

Mga panluwas na takod

An dahon kan bulos- 
An dahon kan bulos kabit sa takogong niya- 
Piggigibong necklace-